Kulmin tkellem miegħi assuma li jien kont se nkun kontra l-bejgħ taċ-ċittadinanza. Assumew ħażin. Jien fraħt biha għax, forsi mingħajr ma jaf, il-gvern aktarx ħa waħda mill-aktar miżuri anarkiċi drastiċi li wieħed jista' jimmaġina: ġab fix-xejn xi ħaġa li kienet artifiċjalment miżmuma minn xi wħud f'sagralità bla qies. Għax meta tqiegħed prezz fuq xi ħaġa, anki jekk ta' miljuni, inti fil-fatt tkun ġibtha żero. Mannara mal-għerq Immaġina tqiegħed prezz fuq ommok l-għażiża! X'jibqa' mis-siwi tal-istima tiegħek lejha? Xejn! Minn ħaġa sagra ssir ħaġa ta' kummerċ; ħaġa kwantifikata monitarjament. L-istess storja tiġri minn kull ħaġa li tista' tinbiegħ. Flok togħla fis-siwi, tonqos. Għal xi wħud, is-siwi taċ-ċittadinanza―flimkien ma' dak kollu li hu marbut magħha, bħan-nazzjonalità u l-identità―kien miżmum fl-ogħla ġieħ. Kienu jqisu ħaġa artifiċjali u arbitrarja bħala sagrosanta u kważi kważi naturali. Kien tajjeb dan? Fil-fehma tiegħi ma kienx. U l-fatt li issa hemm prezz fuq astrazzjoni bħalma hi ċ-ċittadinanza turi dan b'mod ċar. Mhux ta' b'xejn li qomsu xi wħud mill-faxxisti u l-awtokrati l-aktar imqajma ta' dan il-pajjiż; għax b'ħaġa bħal din mannara saħqet għerq qawwi tal-estremiżmu tagħhom. U għamlet sew (anki jekk wieħed jista' ma jaqbilx għal kollox għala seħħ dan). Kollox għandu prezz Naturalment, Malta mhijiex l-uniku pajjiż fid-dinja li jbigħ iċ-ċittadinanza tiegħu lill-investituri. Jien naf b'għoxrin oħra, il-biċċa l-kbira tagħhom Ewropej. Hawnhekk għandek l-Awtrija, il-Belġju, il-Bulgarija, Ċipru, l-Islanda, il-Latvja, Monako, Montenegro, is-Slovakkja, l-Isvizzera, u l-Gran Britannja. Barra dawn, fid-dinja għandek il-Bahamas, il-Kanada, Dominika, Hong Kong, New Zealand, il-Panama, Singapor, San Kitts u Nevis, u l-Istati Uniti tal-Amerika. Il-prezz ivarja bejn 3-4 miljuni ewro (Awtrija) u 45,000 ewro (Panama; jew 60,000 dollaru). Tiftakru l-film tal-1993 Indecent Proposal ta' Adrian Lyne? F'dak il-film, għall-proposta ta' Robert Redford lil Woody Harrelson li jixtri lejl wieħed ma' martu Demi Moore, Harrelson jgħid lil Redford li kien hemm limiti għal dak li l-flus jistgħu jixtru. Redford iwieġbu: 'Mhux wisq'. (Forsi ried jeskludi 'l ommu.) Għalkemm l-istorja tal-film hi Amerikanata, dan id-djalogu qasir bejn iż-żewġ artisti (u li fuqu hu mibni l-film kollu) mhuwiex daqshekk bogħod mill-verità. Id-dinja kapitalista tagħna tqiegħed prezz fuq kollox (jew kważi). Anki fuq in-nies? Sfortunatament, iva, anki n-nies jinxtraw u jinbiegħu (speċjalment minn 'businessmen' kbar). Ovvjament, dan mhux neċessarjament hu etikament tajjeb; ċertament mhuwiex moralment korrett. Iżda jsir; u jsir il-ħin kollu. Pass inkuraġġanti L-emendi li saru l-ġimgħa li għaddiet lill-Att dwar iċ-Ċittadinanza xi ftit jew wisq isegwu din il-metodoloġija ta' ħsieb. Filwaqt li l-kunċett tan-nazzjonalità u dak taċ-ċittadinanza huma distinti minn xulxin, kemm teknikament u kemm legalment, iċ-ċittadinanza tiġi definita minn fruntieri politiċi u passaporti, għodod ta' firda u qsim bejn l-umanità. Il-profanazzjoni tas-sagralità li jimplika l-bejgħ taċ-ċittadinanza theżżeż dawn l-għodod u dgħajjifhom. Għaldaqstant, theżżeż u ddgħajjef ukoll il-firda u l-qsim bejn il-bnedmin. Kull pass li jista' jittieħed biex jaqgħu l-fruntieri u jitwitta l-qsim politiku fost il-familja waħda umana hu pass tajjeb u inkuraġġanti. Anki jekk, ċertament, mhux dan kien l-iskop dirett jew indirett tal-leġislazzjoni l-ġdida, kien għal dan li hi u oħrajn bħalha fid-dinja kkontriwixxiet. Fl-aħħar mill-aħħar, aktarx ikun il-kapitaliżmu stess li jeqred lilu nnifsu.
Is-sagralità taċ-ċittadinanza